Gratuit cu barca, duminică, în ziua de Paște. Într-un amplu parc din București vor fi oferite plimbări gratis pe lac. Ele se pot face atât cu barca, cât și cu hidrobicicleta. Oferta îi vizează pe toți cei care doresc să petreacă timp în aer liber.
Duminică, de Paște, toți cei dornici de o experiență relaxantă în aer liber sunt invitați să se bucure de plimbări gratuite cu barca sau cu hidrobicicleta. Acest lucru se va întâmpla pe lacul din Parcul Drumul Taberei.
Plimbare gratuită cu barca într-un cunoscut parc din București
Primăria Sectorului 6 pune la dispoziție un total de 26 de ambarcațiuni. Ele sunt disponibile în intervalul orar 14:00 – 19:00. O tură pe lac are durata aproximativă de 30 de minute.
„Se anunță o vreme superbă în Capitală duminică, 5 mai, în ziua de Paște. Și ce poate fi mai frumos, după masa de prânz, decât o plimbare în natură?!
Cei care ajung în Parcul Drumul Taberei vor avea parte de o surpriză: Primăria Sectorului 6, prin Administrația Comercială, oferă în dar „de Iepuraș” plimbări gratuite pe lac”, anunță Primăria Sectorului 6 al Capitalei.
Sunt disponibile 26 de ambarcațiuni
Conform informațiilor furnizate, la ponton sunt disponibile un total de 26 de ambarcațiuni:
- 15 hidrobiciclete,
- 8 bărci,
- 3 lebede, având o capacitate de 2-4 locuri.
Turele gratuite au o durată de 30 de minute, pentru a permite cât mai multor persoane să se bucure de ele.
Programul la debarcader în ziua de Paște este între orele 14:00 și 19:00. Aceeași programare va fi valabilă și pentru ziua de luni, a doua zi de Paște. Atunci, însă, plimbările vor fi taxate.
Fiecare doritor va scoate din buzunar 10 lei pentru jumătate de oră și 15 lei pentru o oră.
Distracție pe cinste în parcurile din Sectorul 6
Și în celelalte parcuri din sectorul 6 se pot petrece momente de relaxare și distracție.
În Parcul Liniei din Militari sunt numeroase atracții:
- terenuri de sport,
- locuri de joacă pentru toate vârstele,
- echipamente inedite,
- pumptrack,
- foișoare cu acces la WiFi,
- zone cu hamace,
- zone de fitness în aer liber
- bănci pe care se poate citi o carte sau se poate sta la soare în liniște.
Parcul din Militari este cel mai mare parc nou construit după Revoluție. El are o suprafață de peste 8 hectare.
În Parcul Crângași, toate locurile de joacă au fost refăcute anul trecut. Ele reprezintă acum atracția cartierului.
Spațiile verzi, mobilierul urban și aleile din parcuri sunt în curs de reabilitare, dar lucrările se desfășoară pe etape, pe trei tronsoane, pentru a nu afecta plimbările vizitatorilor.
„Iar dacă mai mergem câțiva pași, până la Digul Lacul Morii, amenajat și dat în folosință în vara lui 2022, putem vedea de pe promenadă cel mai frumos apus din București”, se menționează în finalul comunicatului de presă.